FI Euroopan unionin virallinen lehti C 267/71

Kanne 20.8.2009 — Puola v. komissio

(Asia T-333/09)

2009/C 267/130

Oikeudenkäyntikieli: puola

Asianosaiset

Kantaja: Puolan tasavalta (asiamies: M. Dowgielewicz)

Vastaaja: Euroopan yhteisöjen komissio

Vaatimukset

— neuvoston asetuksen (EY) N:o 73/2009 7 ja 10 artiklassa säädetystä tuen mukauttamisesta johtuvien määrien jakamisesta jäsenvaltioille vuosina 2009–2012 10.6.2009 tehdyn komission päätöksen 2009/444/EY (tiedoksiannettu numerolla K(2009) 4375) (1) liite I on kumottava siltä osin kuin siinä jaetaan jäsenvaltioille asetuksen (EY) N:o 73/2009 9 artiklan 2 ja 3 kohdassa säädetystä tuen mukauttamisesta johtuvat määrät vuonna 2012

— komissio on velvoitettava korvaamaan oikeudenkäyntikulut

Oikeudelliset perusteet ja pääasialliset perustelut

Kantaja vaatii komission päätöksen 2009/444/EY osittaista kumoamista ja perustaa kanteensa seuraaviin väitteisiin.

Ensinnäkin asetuksen N:o 73/2009 (2) 9 artiklan 2 kohdan vastaisten toimenpiteiden toteuttamisella on rikottu normihierarkiaperiaatetta. Riidanalaisessa päätöksessä jaetaan kokonaisajanjaksolle 2009–2012 tarkoitetut määrät ainoastaan viidelletoista vanhalle jäsenvaltiolle, vaikka nämä valtiot eivät asetuksen N:o 73/2009 9 artiklan 2 kohdan mukaan ole enää ainoita jäsenvaltioita, joita mukauttaminen koskee. Mainittua mekanismia on siksi sovellettava vuoden 2012 osalta myös uusiin jäsenvaltioihin.

Toiseksi asetuksen N:o 73/09 johdanto-osan 14 perustelukappaleesta ja 9 artiklan 2 kohdasta ilmenevää periaatetta, jonka mukaan mukauttamisesta johtuvien varojen jakaminen on tehtävä objektiivisten kriteerien mukaisesti, sekä yhteisvastuuperiaatetta on loukattu.

Kolmanneksi syrjintäkiellon periaatetta on loukattu, sillä komission soveltamat kriteerit mukauttamisesta johtuvien varojen jakamiseksi vuonna 2012 (kuten esimerkiksi tietyn jäsenvaltion liittymispäivä Euroopan unioniin ja tietyn jäsenvaltion osuuden määrä mukauttamisesta johtuvien varojen jakamiseksi), jotka johtivat siihen, että Puolan tasavalta ja muut uudet jäsenvaltiot suljettiin näiden varojen jakamisen ulkopuolelle, eivät ole objektiivisia eikä niillä taata mukauttamismekanismista johtuvien rasitusten ja etujen oikeasuhteista jakamista.

Neljänneksi riidanalaisella päätöksellä rikotaan EY 253 artiklaa, sillä komissio ei ole ilmoittanut riidanalaisessa päätöksessä, etenkään sen perustelukappaleissa, tai päätöstä valmisteltaessa perusteita sille, miksi uudet jäsenvaltiot suljettiin pois varojen jakamisesta vuonna 2012 mukauttamisesta johtuvien määrien tietyn osan osalta, vaikka nämä varat oli jaettava objektiivisesti kaikkien mukauttamismekanismia soveltavien jäsenvaltioiden kesken.

Viidenneksi vastaaja on laiminlyönyt olennaisen menettelyvaatimuksen, sillä se on tehnyt riidanalaisen päätöksen suorien tukien hallintokomitean työjärjestyksen sääntöjen ja Euroopan talousyhteisössä käytettäviä kieliä koskevista järjestelyistä annetun neuvoston asetuksen N:o 1 (3) 3 artiklan vastaisesti. Komissio ei ole pyynnöstä huolimatta toimittanut riidanalaisen päätöksen luonnosta puolaksi Puolan tasavallan asiamiehelle, mikä on vaikeuttanut kantajan tämän luonnoksen arvioimista ja vaadittavien konsultaatioiden tekemistä.

(1) EUVL L 148, s. 29.

(2) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta 19.1.2009 annettu neuvoston asetus (EY) N:o 73/2009 (EUVL L 30, s. 16).

(3) EYVL 1958, 17, s. 385.